Diari Oficial de la Generalitat Valenciana


Sumari del DOGV 5276, del 08-06-2006 (2006/6779)

RESOLUCIÓ de 5 de juny de 2006, de la Presidència del Consorci Hospital General Universitari de València, per la qual s'aprova el sistema de carrera professional del Consorci Hospital General Universitari de València.
-------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2006/06/05/(1)/dof/vci/html**

### Dades del document

Número de DOGV
:   5276

Data del DOGV
:   08-06-2006

Secció del DOGV
:   I. DISPOSICIONS GENERALS

Número del document
:   2006/6779


Data del document
:   05-06-2006

Organisme emissor
:   Consorci Hospital General Universitari de València

Tipus de document
:   Resolució

Descriptors 

:   * qualificació del personal
    * legislació
    * professió sanitària
    * carrera professional
    * personal sanitari

RESOLUCIÓ de 5 de juny de 2006, de la Presidència del Consorci Hospital General Universitari de València, per la qual s'aprova el sistema de carrera professional del Consorci Hospital General Universitari de València. [2006/Q6779]   
El Consorci Hospital General Universitari té encomanada, en el marc de la planificació sanitària dissenyada per la Conselleria de Sanitat, la prestació d'un conjunt de servicis sanitaris d'excel·lència als ciutadans valencians. La provisió d'estos servicis descansa sobre professionals d'alta qualificació, el coneixement i l'experiència dels quals, així com la seua implicació, participació i corresponsabilització constituïxen el bagatge que el sistema de salut precisa per al seu desplegament i eficiència.  
En este sentit, es fa necessari desenvolupar i posar en marxa, com un objectiu prioritari, un sistema que no sols millore circumstancialment les condicions de treball d'estos professionals, sinó que es convertisca en un incentiu per a la consecució de l'excel·lència com un treball diari.  
L'article 40 de la Llei 55/2003, de 16 de desembre, de l'Estatut Marc del Personal Estatutari dels Servicis de Salut, preveu l'establiment de mecanismes de carrera professional per al personal dels seus servicis de salut, que suposarà el dret dels professionals a progressar, de forma individualitzada, com a reconeixement al seu desenvolupament professional quant a coneixements, experiència i compliment dels objectius de l'organització a la qual presten els seus servicis. És voluntat del Consorci Hospital General Universitari de València i dels interlocutors socials reconéixer i estendre este sistema de carrera professional als empleats públics de l'Hospital General.  
La Llei 44/2003, de 21 de novembre, d'Ordenació de les Professions Sanitàries, detalla en els articles 6 i 7, les diferents professions sanitàries de nivell llicenciats i diplomats, a les quals és aplicable este sistema de carrera.  
L'article 35 de la Llei 3/2003, de 6 de febrer, de la Generalitat, d'Ordenació Sanitària de la Comunitat Valenciana, reconeix el dret a la carrera professional dels professionals sanitaris. I la disposició transitòria huitena del Conveni Col·lectiu arreplega un objectiu similar.  
El Consorci Hospital General Universitari de València i les organitzacions sindicals amb representació en este Consorci, van acordar, amb la negociació prèvia en la Comissió Paritària de Conveni, l'adhesió al sistema de carrera professional desenvolupat per la Conselleria de Sanitat en els mateixos termes.  
El Consell va aprovar, el 12 de maig, el Decret 66/2006, pel qual s'aprova el sistema de carrera professional en l'àmbit de les institucions sanitàries de la Conselleria de Sanitat. Per tant, correspon en este moment estendre este model a l'àmbit del Consorci Hospital General Universitari de València atenent a les seues singularitats organitzatives, per mitjà del desenvolupament de la seua pròpia normativa.  
En conseqüència, a proposta del Comité de Direcció, i fent ús de les competències atribuïdes pel Conveni de Col·laboració subscrit per a la constitució del Consorci Hospital General Universitari de València, i dels seus estatuts (DOGV de 30.05.2006), resolc:  
1. Àmbit subjectiu i temporal d'aplicació de la carrera professional.  
El present sistema de carrera professional resulta exclusivament d'aplicació als llicenciats i diplomats, inclosos en els articles 6 i 7 de la Llei d'Ordenació de les Professions Sanitàries, adscrits al Consorci Hospital General Universitari de València (CHGUV)   
La data d'inici de l'aplicació del sistema serà l'1 de juliol de 2006.  
2. Definició de la carrera professional.  
S'entén per carrera professional dels llicenciats i diplomats inclosos en els articles 6 i 7 de la Llei d'Ordenació de les Professions Sanitàries, el dret dels professionals a progressar, de forma individualitzada, com a reconeixement al seu desenvolupament professional quant a coneixements, experiència i compliment dels objectius del CHGUV.  
La progressió a un grau superior de la carrera professional requerirà un període mínim de permanència en el grau anterior, així com l'avaluació favorable dels mèrits que establisca el CHGUV en coherència amb els aprovats per la Conselleria de Sanitat per al seu sistema. Estos graus es definixen, una vegada adquirits, com consolidats i irreversibles.  
3. Voluntarietat.  
L'accés a la carrera té caràcter voluntari, i el seu reconeixement individualitzat, basant-se en una avaluació objectiva i reglada, comporta la percepció del corresponent complement retributiu de carrera, d'acord amb el que establix esta resolució.  
4. Graus de la carrera professional.  
4.1 Nombre de graus.  
S'establix una carrera professional sanitària amb 4 graus per als llicenciats i diplomats, inclosos en els articles 6 i 7 de la Llei d'Ordenació de les Professions Sanitàries, més un grau inicial o d'accés.  
4.2 Denominació dels graus de la carrera.  
Els graus que componen la carrera professional són:  
Grau G-0. Sense denominació específica.  
Grau G-1. Adjunt.  
Grau G-2. Expert.  
Grau G-3. Referent.  
Grau G-4. Consultor.  
5. Accés a la carrera professional.  
El dret a l'accés del professional sanitari a la carrera es produirà en el moment de la seua primera incorporació definitiva a un lloc de plantilla de personal sanitari adscrit al CHGUV. Per a fer efectiu este dret, la persona interessada haurà de realitzar la sol·licitud formal d'inclusió en la carrera professional, en el model i en els termes establits en esta resolució.  
6. Reconeixement de servicis previs i enquadrament en el grau corresponent.  
El temps de treball prestat prèviament en qualsevol institució sanitària pública es tindrà en compte per a la valoració dels anys de permanència necessaris per a accedir als diferents graus de carrera.  
L'avaluació del temps de servicis prestats determinarà l'enquadrament inicial del professional en el grau de carrera que li corresponga, d'acord amb els criteris definits en els epígrafs 11 a 16, i 21.1.  
7. Àrees d'avaluació.  
Sense perjuí del que disposa la disposició transitòria primera, per a la promoció a graus superiors es requerirà haver romàs en el grau anterior el mínim d'anys que s'establix en cada grau i complir els requisits determinats en relació amb l'avaluació de les àrees següents:  
a) Activitat assistencial.  
Valorarà l'experiència, l'esforç personal i la qualitat assistencial. Per a la seua avaluació es tindrà en compte, en cada grau, el temps de permanència en el grau corresponent i el compliment d'objectius prèviament fixats mesurats per mitjà d'indicadors objectivables i referits a l'activitat i qualitat assistencials.  
b) Adquisició de coneixements.  
Es valorarà l'assistència a activitats de formació contínua i continuada relacionades amb l'exercici professional, sempre que estiguen acreditades oficialment. Es valorarà l'assistència a cursos, doctorat, aprenentatge de noves tècniques, etcètera, sempre que incidisca positivament en una formació acreditada. L'avaluació es realitzarà d'acord amb el barem que aprovarà la Conselleria de Sanitat.  
c) Activitat docent i investigadora.  
Considerarà la participació en programes de formació continuada acreditada, participació com a col·laboradors en treballs d'investigació i publicacions científiques, singularment en les línies prioritzades per la Conselleria de Sanitat o el CHGUV, i la contribució als programes d'actualització i formació professional en l'àmbit de la seua àrea de coneixement. L'avaluació es realitzarà d'acord amb el barem que aprovarà la Conselleria de Sanitat.  
d) Compromís amb l'organització.  
Valorarà la participació voluntària en programes de millora de la qualitat assistencial, participació en comissions clíniques, grups d'experts, equips d'investigació, grups de qualitat i d'acreditació, exercici de llocs directius o de coordinació i supervisió i, en general, el desenvolupament d'activitats que contribuïsquen de forma efectiva a la millora de l'assistència sanitària.  
8. Avaluació de l'activitat assistencial.  
1. D'acord amb el principi d'eficiència, l'avaluació de l'activitat assistencial a què fa referència l'epígraf 7.a) es basarà en els mesuraments que es realitzen per a la determinació de la productivitat variable. Als efectes del que disposen els punts 2.a) dels epígrafs 12, 13, 14 i 15, es considerarà que un professional ha complit els objectius assistencials en un determinat any si, durant este any, ha reportat alguna quantitat en concepte de productivitat variable lligada al compliment d'objectius.  
Si durant un exercici no existira consignació pressupostària destinada al pagament de productivitat variable, l'avaluació del compliment d'objectius es realitzarà aplicant, als objectius corresponents a este exercici, els mateixos criteris d'avaluació utilitzats l'any anterior.  
Si, per qualsevol circumstància diferent del que disposa el número 2 d'este epígraf, a un treballador determinat no li fóra aplicable el complement de productivitat variable, l'avaluació del compliment d'objectius es realitzarà aplicant, als seus propis objectius, els mateixos criteris d'avaluació utilitzats per a la resta dels treballadors del seu centre.  
2. Els professionals en situació de servicis especials tindran dret al còmput del temps als efectes de carrera. Durant cada any o fracció que dure esta situació administrativa, es considerarà que els objectius assistencials i el compromís amb l'organització s'han complit plenament.  
3. Durant els permisos per a l'assistència a cursos o seminaris de formació o per a participar en programes acreditats de cooperació nacional o internacional o en activitats i tasques docents o d'investigació sobre matèries relacionades amb l'activitat dels servicis de salut, es considerarà que els objectius assistencials s'han complit plenament, sempre que s'acredite l'aprofitament.  
4. Quan l'any avaluat no coincidisca amb l'any natural, es prendrà, com a mesura del compliment dels objectius assistencials, la mitjana dels resultats de cada un dels anys, ponderada pel temps efectiu computat de cada any.  
9. Sol·licitud i resolució de l'avaluació.  
Quan un professional estiga o crega estar en condicions de progressar al grau següent de carrera, podrà sol·licitar la seua avaluació, en els termes regulats en esta resolució, per mitjà del model de sol·licitud específic que s'aprovarà.  
El CHGUV resoldrà la sol·licitud i la notificarà en un termini no superior a sis mesos, transcorregut el qual es presumirà que s'accedix al que sol·licita. En tot cas, els efectes econòmics es reconeixeran des del dia en què siga efectiu el dret.  
10. Informació al professional.  
El CHGUV establirà els mitjans oportuns per a garantir que els professionals puguen conéixer periòdicament quina és la situació del seu expedient de carrera professional i, en particular, quina és la seua puntuació en cada una de les àrees d'avaluació.  
11. El grau 0 o inicial.  
Al grau 0 o inicial es pot accedir des del mateix moment en què s'ocupa de forma definitiva una plaça de plantilla de personal sanitari adscrit al CHGUV, sempre que es complisquen els requisits de l'epígraf 1.  
Este grau comporta els drets i complements retributius comuns a cada categoria professional.  
12. El grau 1, adjunt.  
12.1 Requisits.  
Sense perjuí del que disposa l'epígraf 6, per a accedir al grau 1 es requerix:  
a) Haver prestat servici al sistema de salut durant almenys cinc anys en el grau de base 0.  
b) Haver obtingut un mínim de 50 crèdits en la suma de la valoració de les àrees d'avaluació contingudes en l'epígraf 7.  
12.2 Valoració de les àrees d'avaluació.  
a) Activitat assistencial: fins a 70 crèdits, obtinguts de la forma següent:  
. Permanència en el grau 0: fins a un màxim de 50 crèdits; s'assignaran 10 crèdits per cada any en què es complisquen els objectius i 5 per cada any en què no es complisquen.  
. Èxit d'objectius: fins a 20 crèdits obtinguts al multiplicar per 20 el valor mitjà dels tres millors resultats de compliment d'objectius.  
b) Adquisició de coneixements: fins a 10 crèdits, d'acord amb el barem corresponent.  
c) Activitat docent i investigadora: fins a 10 crèdits, d'acord amb el barem corresponent.  
d) Compromís amb l'organització: fins a 10 crèdits, d'acord amb el barem corresponent.  
13. El grau 2, expert.  
13.1 Requisits.  
Sense perjuí del que disposa l'article 6, per a accedir al grau 2 es requerix:  
a) Haver prestat servici al sistema de salut durant almenys cinc anys en el grau 1.  
b) Haver obtingut un mínim de 55 crèdits en la suma de la valoració de les àrees d'avaluació contingudes en l'epígraf 7.  
13.2 Valoració de les àrees d'avaluació.  
a) Activitat assistencial: fins a 65 crèdits, obtinguts de la forma següent:  
. Permanència en el grau 1: fins a un màxim de 45 crèdits; s'assignaran 9 crèdits per cada any en què es complisquen els objectius i 5 per cada any en què no es complisquen.  
. Èxit d'objectius: fins a 20 crèdits obtinguts al multiplicar per 20 el valor mitjana dels tres millors resultats de compliment d'objectius, durant el temps de permanència en el grau 1.  
b) Adquisició de coneixements: fins a 10 crèdits, d'acord amb el barem corresponent.  
c) Activitat docent i investigadora: fins a 10 crèdits, d'acord amb el barem corresponent.  
d) Compromís amb l'organització: fins a 15 crèdits, d'acord amb el barem corresponent.  
14. El grau 3, referent.  
14.1 Requisits.  
Sense perjuí del que disposa l'article 6, per a accedir al grau 3 es requerix:  
a) Haver prestat servici al sistema de salut durant almenys sis anys en el grau 2.  
b) Haver obtingut un mínim de 60 crèdits en la suma de la valoració de les àrees d'avaluació contingudes en l'article 7.  
14.2 Valoració de les àrees d'avaluació.  
a) Activitat assistencial: fins a 60 crèdits, obtinguts de la forma següent:  
. Permanència en el grau 2: fins a un màxim de 48 crèdits; s'assignaran 8 crèdits per cada any en què es complisquen els objectius i 4 per cada any en què no es complisquen.  
. Èxit d'objectius: fins a 12 crèdits obtinguts al multiplicar per 12 el valor mitjana dels tres millors resultats de compliment d'objectius, durant el temps de permanència en el grau 2.  
b) Adquisició de coneixements: fins a 5 crèdits, d'acord amb el barem corresponent.  
c) Activitat docent i investigadora: fins a 15 crèdits, d'acord amb el barem corresponent.  
d) Compromís amb l'organització: fins a 20 crèdits, d'acord amb el barem corresponent.  
15. El grau 4, consultor.  
15.1 Requisits.  
Sense perjuí del que disposa l'article 6, per a accedir al grau 4 es requerix:  
a) Haver prestat servici al sistema de salut durant almenys sis anys en el grau 3.  
b) Haver obtingut un mínim de 65 crèdits en la suma de la valoració de les àrees d'avaluació contingudes en l'article 7.  
15.2 Valoració de les àrees d'avaluació.  
a) Activitat assistencial: fins a 55 crèdits, obtinguts de la forma següent:  
. Permanència en el grau 3: fins a un màxim de 42 crèdits; s'assignaran 7 crèdits per cada any en què es complisquen els objectius i 4 per cada any en què no es complisquen.  
. Èxit d'objectius: fins a 13 crèdits obtinguts al multiplicar per 13 el valor mitjana dels tres millors resultats de compliment d'objectius.  
b) Adquisició de coneixements: fins a 5 crèdits, d'acord amb el barem corresponent.  
c) Activitat docent i investigadora: fins a 20 crèdits, d'acord amb el barem corresponent.  
d) Compromís amb l'organització: fins a 20 crèdits, d'acord amb el barem corresponent.  
16. Accés abreviat als graus 3 i 4.  
L'obtenció d'entre 75 i 90 crèdits en l'avaluació per a accedir al grau 1 o al grau 2 podrà utilitzar-se per a reduir en sis mesos el temps de permanència necessari per a passar als graus 3 o 4. Si este requisit es complix simultàniament en els graus 1 i 2, la reducció serà d'un any.  
En el cas que la puntuació se situe per damunt dels 90 crèdits, la reducció serà el doble de la indicada en el paràgraf anterior.  
17. Retribució dels graus de carrera.  
Les retribucions derivades de l'aplicació de la carrera professional queden enquadrades en un complement singular de carrera professional, en el conjunt de retribucions complementàries, destinat exclusivament a retribuir el grau aconseguit.  
Estes retribucions s'actualitzaran en els mateixos termes que la Conselleria de Sanitat.  
La retribució de la carrera professional tindrà caràcter mensual i anirà associada a l'obtenció d'un determinat grau de carrera.  
La quantia, en còmput anual, del complement de carrera per als llicenciats sanitaris serà el següent:  
. Grau 1: 3.000 euros.  
. Grau 2: 6.000 euros.  
. Grau 3: 9.000 euros.  
. Grau 4: 12.000 euros.  
La quantia, en còmput anual, del complement de carrera per als diplomats sanitaris serà el següent:  
. Grau 1: 1.950 euros.  
. Grau 2: 3.900 euros.  
. Grau 3: 5.850 euros.  
. Grau 4: 7.800 euros.  
18. Altres beneficis associats a la carrera professional.  
En els termes que establisca la Conselleria de Sanitat per al seu personal i institucions, el grau aconseguit en la carrera professional serà un mèrit que cal valorar en els processos per a trasllats, concursos, accés a places de responsabilitat en gestió clínica, direccions de servici o de secció, direccions d'institucions i responsables d'unitats de gestió assistencial. També serà mèrit que cal valorar per a la participació com a docent en programes d'actualització i formació professional en l'àmbit de la seua àrea de coneixement, així com en programes de cooperació nacional o internacional o en activitats i tasques docents o d'investigació sobre matèries relacionades amb la seua àrea de coneixement.  
19. Comissió de seguiment de la carrera professional.  
En l'àmbit del CHGUV es constituirà una comissió de seguiment de la carrera professional, de composició paritària, de la que formaran part la Direcció del CHGUV i les organitzacions sindicals, en els termes en què es desenvolupe en el Conveni Col·lectiu o, si no n'hi ha, en els que s'acorde mitjançant negociació prèvia.  
Les funcions de la comissió seran les que el Decret 66/2006 detalla en els articles 19 a 21.  
20. Comité d'avaluació de la carrera professional.  
Dependent de la comissió d'avaluació de la carrera professional, es constituirà un comité d'avaluació de la carrera professional amb l'objecte d'avaluar als professionals d'acord amb esta resolució.  
El comité estarà integrat per, almenys, cinc professionals de la mateixa professió sanitària de l'avaluat, designats per la comissió, dels que, almenys, un procedirà del servici o unitat de pertinença del professional avaluat. En cada comité es garantirà la presència d'avaluadors externs designats per agències de qualitat o societats científiques del seu àmbit de competència, en els mateixos termes que la Conselleria de Sanitat.  
21. Període transitori.  
21.1 Servicis exclosos d'avaluació.  
Els servicis prestats en qualsevol institució sanitària pública amb anterioritat a l'1 de juliol de 2006 queden exempts d'avaluació, per la qual cosa es considerarà que durant estos servicis s'han complit plenament els requisits assistencials i, en la part proporcional, la resta de requisits.  
21.2 Progressivitat retributiva.  
El complement retributiu singular de carrera professional es pagarà de forma progressiva durant una fase d'implantació que durarà quatre anys, amb els efectes econòmics des de l'1 de juliol de 2006 i amb l'equivalència següent:  
. Primer exercici: el 20% del complement.  
. Segon exercici: el 40% del complement.  
. Tercer exercici: el 60% del complement.  
. Quart exercici: el 80% del complement.  
. A partir del cinqué exercici es percebrà el 100% del complement.  
22. Implantació inicial del sistema.  
22.1 Termini de presentació  
El termini per a la presentació de sol·licitud d'inclusió en la carrera professional del personal del CHGUV s'iniciarà a partir de la publicació d'esta resolució en el Diari Oficial de la Generalitat (DOGV).  
22.2 Requisits.  
Podrà formular la dita sol·licitud el personal adscrit al CHGUV amb contracte laboral fix o que ostente nomenament fix en alguna de les categories per a l'exercici del qual habiliten les titulacions establides en els articles 6 i 7 de la Llei d'Ordenació de les Professions Sanitàries (llicenciats i diplomats sanitaris).  
22.3 Personal en situacions diferents d'actiu.  
El personal que no es trobe en situació de servici actiu en la categoria per la qual opta a ser inclòs en el sistema de carrera professional, podrà sol·licitar esta inclusió, i li serà reconegut el grau corresponent, si és el cas, però sense que es meriten drets econòmics.   
22.4 Model de sol·licitud.  
Els interessats en formularan la sol·licitud segons el model que s'inclou a l'annex.  
Este model es difondrà a través de la pàgina web del CHGUV (www.chguv.org) i es facilitarà en les adreces del CHGUV.   
Les sol·licituds s'adreçaran a la Direcció de Recursos Humans del CHGUV, i es podran presentar a través del Registre General o per mitjà de qualsevol de les formes establides en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
22.5 Documentació.  
S'haurà d'adjuntar a la sol·licitud un certificat de servicis prestats en institucions sanitàries públiques diferents del CHGUV. Els servicis prestats en el CHGUV s'inclouran d'ofici a l'expedient.  
A estos efectes, només es tindran en compte els servicis prestats en categories professionals per a l'exercici dels quals habiliten les titulacions establides en els articles 6 i 7 de la Llei d'Ordenació de les Professions Sanitàries, i sempre que es tracte de categories les funcions de les quals siguen pròpies d'una mateixa professió sanitària.   
A efectes de l'enquadrament en el grau corresponent de carrera professional, i amb els mateixos requisits assenyalats en el paràgraf anterior, serà computable així mateix el període de formació sanitària especialitzada per mitjà de residència.  
22.6 Resolució.  
Les sol·licituds les tramitarà i les resoldrà la Direcció de Recursos Humans.  
23. Dades de caràcter personal.  
Les dades de caràcter personal recopilades s'inclouran en un fitxer de les quals portarà el tractament el CHGUV, com a òrgan administratiu titular responsable d'este fitxer, en l'ús de les funcions pròpies que té atribuïdes i en l'àmbit de les seues competències, en els termes establits en la Llei Orgànica 15/1999, de Protecció de Dades de Caràcter Personal.  
24. Adaptació normativa.  
El CHGUV mantindrà la seua normativa sobre el sistema de carrera professional actualitzada de forma homogènia a la que aprove i desenvolupe la Conselleria de Sanitat per als seus professionals.  
València, 5 de juny de 2006.. El president del Consorci Hospital General Universitari de València i conseller de Sanitat: Rafael Blasco Castany.


Còpia Permalink ELI